Molecula

Un molecula es un grupo de du o plu atomes liada par fortes de atrae conoseda como lias cimical; dependente de la contesto, la terma pote o no inclui iones cual sasia esta criterio. En fisica cuantal, cimica organica, e biocimica, on abandona frecuente la distingui de iones e usa molecula per refere a iones poliatomal.

Un molecula pote es omonucleal, pd. lo es composada de atomes de un sola elemento cimical, per esemplo la du atomes en la molecula de osijen (O2); o lo pote es eteronucleal, un composada cimical composada de plu ca un elemento, per esemplo acua (du atomes de idrojen e un atom de osijen; H2O). En la teoria cinetica de gases, on usa frecuente la terma molecula per cualce particula gasosa, no dependente de sua composa. Esta relaxi la nesesada ce un molecula conteni du o plu atomes, car la gases nobil es atomes individua. Atomes e complesos liada par interatas noncovalente, como lias de idrojen o lias ionica, no es tipal considerada como moleculas singular.

On ia discute consetas simil a moleculas de tempos antica, ma la investiga moderna de la natur de moleculas e sua lias ia comensa en la sentenio 17. Refinada tra tempo par siensistes como Robert Boyle, Amedeo Avogadro, Jean Perrin, e Linus Pauling, la studia de moleculas es oji conoseda como fisica moleculal o cimica moleculal.

 Referes 

Categoria:Cimica